**Zabilježio gospodin Juraj Štefančić 1997.godine u Bariloviću.**

U doba Austro – Ugarske (vladavine cara i kralja Franje Josipa I ) sagrađena je u Bariloviću školska zgrada . Zahvaljujući upornosti i utjecaju gospodina Marka Tuškana općinskog upravitelja i gospodina Nikole Pape trgovca i kraljevskog poštara u Bariloviću, koji su nagovarali i molili tadašnje uplivne i moćne ljude, konačno je donesena odluka o gradnji škole. **Dana 12. prosinca 1904. godine visoka kraljevska i zemaljska Vlada donosi naredbu broj 2137 kojom je odobrena jednorazredna obospolna niža pučka škola u Bariloviću.** Pošto zgrada škole nije bila odmah sagrađena, nastava se najprije odvijala u kući gospođe Bižić. Tek oko 1907. godine završena je nova škola u blizini tadašnje općine Barilović (stari grad), tamo gdje je i danas škola.

Prvi učitelj u novoj školi bio je Otton Kratković.

U susjednom selu Leskovcu školska zgrada je postojala već 1845. godine, a škola je u tom mjestu osnovana već 1830. godine. Naime, nastajanjem bivše 8. carske i kraljevske satnije u Bariloviću, troškom općine Barilović sagrađena je školska zgrada u Leskovcu, na mjestu gdje je i danas škola. Školsku obuku su davali župnici ili isluženi c. i k. podčasnici. Prvi učitelj novootvorene škole (trivijalne ) bio je gosp. Mato Perak od 1852. godine. **Godine 1852. premeštena je c.k. trivijalna škola iz općine Švarča u sv. Petru na Mrežnici u općinu Barilović k sv. Josipu na Leskovac.** (školska spomenica Leskovca Barilovićkog)

**U Banjskom selu (Belaj) sagrađena je škola 1912. godine** , a otvorena je za nastavu 1913. god. Prvi učitelj je bio gosp. Franjo Jendrašić (započeo školsku obuku 03. veljače 1913. godine, a iste godine otišao u Ključ – Bosna) , pa zatim Viktor Tomac (došao iz Poljane – Vrbovac), kojeg je zamijenio Pavao Jerman (umirovljeni učitelj), Zora Bosiljevac, Milan Buneta itd.

Učitelj u Belaju gospodin Zvonimir Priselac izdaje godine 1932. / 1933. dječji list “Naša radost”, što je osamljeni slučaj u vremenskom periodu između dva svjetska rata i vrijedan je svake pažnje.

Škola u Perjasici spominje se već 1801. godine. Nova škola u Perjasici je napravljena 1970. godine .

**Škola u Siči osnovana je 1937. godine** kad počinje nastava u kući Jure Blaškovića . Škola u Siči sagradjena je 1954. godine .

U Bariloviću je godine 1937. / 38. osnovano žensko sokolsko društvo – sportsko društvo.

Koncem 1913. godine dovršen je novi armiranobetonski most preko rijeke Korane, odmah ispod grada Barilovića, na mjestu gdje je već prije toga stajalo više drvenih mostova. Novi most je koštao preko 60 000 kruna, a ovu je svotu doprinijela visoka kraljevska zemaljska Vlada, općina Barilović i općina Slunjska. Most je bio remek djelo tadašnje mostogradnje ! Imao je na sredini riječnog korita jedan betonski stup (“babica”) kojeg su s obalama vezali betonski lučni nosači. Preko mosta je vodila važna cesta koja je povezivala Karlovac i Barilović s Krnjakom, Vojnićem, Slunjom itd.

Prije izgradnje betonskog mosta u mjestu Bariloviću su već postojale velike kamene zgrade: Pekova kuća – pekara, Šusterova kuća, žandarmerijska stanica - kasar (sadašnja zgrada Općine Barilović), te Solomunova kuća. Sve su one posljedica prisutnosti vojnih postrojbi u tom kraju i potrebe vojske u obrani od Turaka. Nakon prestanka upotrebe tih zgrada za vojne potrebe te su kuće postale gostionice, trgovine, obiteljske nastambe. Sve nabrojene zgrade su i danas vidljive u mjestu. Treba reći da je u Solomunovoj kući bila prva pošta i u njoj je službovao prvi kraljevski poštar gospodin Nikola Papa. Spomenuta kuća bila je najprije vlasništvo Nikole Pape da bi kasnije postala vlasništvo Ivana Solomuna.

U to davno vrijeme, kad je Barilović bio jako prometno središte, u mjestu su bile bar tri kovačnice (viganj): jedna kod mostića na potoku Makšijan (kod Bižića), druga kod Mike Dobrinića ( Ilijina), te treća kod Cesarca, iza mosta na Korani prema Šćulcu. To je vrijeme konjske i volovske vuče, konje je trebalo često potkivati pa su kovači i potkivači bili neophodni kao danas automehaničari.

Pšenica, proso i kukuruza mljeveni su na mlinovima na rijeci Korani (najbliži Bariloviću su Perakovićev mlin i Pepin mlin na slapu kod kamenoloma prema Šćulcu), a postojali su i manji mlinovi na potocima npr. u šumi Makšijan (prestao je raditi 1940. godine), na potoku iza Leskovca (Štefanci), na potoku u Podvožiću itd. Kameni slapovi na Korani, skroz do Veljuna napravljeni su već davno, a u kojem su vremenskom periodu građeni nije poznato. Pisani tragovi o njima postoje već iz doba Vojne krajine, dakle kad je Turska bila odmah „preko Korane“ , na desnoj obali Korane.

Prema pričanju starijih mještana Barilovića Žunićeva luka (Lujkanova ) i luke uz Koranu u samom mjestu Bariloviću nisu nekad bile tako pitome kao sada – nekad su to dobrim dijelom bile močvare i šikare uz Koranu i potoke Makšijan i Bukovlje koje je austrougarska vojska isušivala i postepeno kultivirala.

Glavni cestovni pravac je nekad prolazio od Kosijerskog Sela preko mosta na Korani kroz Barilović, a zatim kroz Perakoviće na Trgovčić brdo, šumu Jelvik, te na Bosiljčev mlin na potoku u Podvožiću, pa na Belaj.

Cestovni pravac iz Perjasice, odnosno Slunja, tekao je od Siče na Leskovac pa na Belaj prema Karlovcu.

Vjerojatno već prije 1900. godine u Bariloviću je službovao općinski liječnik Mađar dr. Tarczay koji je nakon umirovljenja otišao u Mađarsku. Svoju djecu je privatno spremao za ispite koje su u Mađarskoj polagali “sa odlikom “. Njegova kćerka dr. Gizela Tarczay bila je nadarena za pjesništvo i napisala je zbirku pjesama “Im Gewitter “ (1921.) u kojoj lijepo pjeva i o Bariloviću i Korani, te zbirku pjesama “ U gorskoj tišini “ (1926.) .

Kod osvajanja “grada Belaja “ , odnosno kod njegovog pada, zarobljeno je oko 15 ustaških vojnika, ustvari potpuno mladih dečki koji neke ozbiljnije borbe “nisu ni omirisali”. Točan broj tih mladića ja na žalost nisam uspio saznati. Oni su vezani žicom sprovedeni u Barilović i zatvoreni u podrum kuće Marka Trgovčića, kod mostića u Bižićima (ta kuća više ne postoji – srušena je ) . Za njih nije bilo milost – u noći su oko 3 sata na zvjerski način maltretirani i poklani na Mićankinoj luci, te bačeni u rijeku Koranu i obližnji potok. Bili su vezani žicom po dvoje. Tijela nekih nesretnika su pronađena tek nakon 12 dana od tog tragičnog događaja – Zvonko Bosiljevac i Janko Marčac su nađeni zaglavljeni u mlinskim kotačima Mihalićevog mlina u Malićima (kod Markanovog mosta), međusobno vezani žicom za ruke.

Igrom slučaja, za vrijeme trajanja agonije sa tim zarobljenim mladićima, na moljenje i plač prijateljice jednog od zarobljenih dečki (Grozdana i Ivić Bebin) upućeno partizanskom zapovjedniku, taj je dečko ipak izbjegao strašnu sudbinu – oslobođen je!

Još jedan zarobljeni dečko Pero Bosiljevac je isto imao sreću –“baba Petra” – žena Pere Bižića, uspjela je nekako izmoliti partizanskog zapovjednika da ga pusti. Petra mu je sama odvezala žicu kojom je bio vezan za ruke! A istoj toj Petri na početku rata je u Karlovcu zauvijek nestao sin Mirko.

Po pričanju seljana, zarobljene mladiće sa Belaja ubili su pripadnici neke crnogorske partizanske formacije.

Desila se jednom i smiješna zgoda koju pamte ljudi. Partizani su na drugoj strani Korane jednom prilikom ostali bez ručka! Navodno je umorna grupica partizana odmarala na Kolištu – zaravanak kod šume Osovlje, odmah nasuprot Barilovića. Netko je primijetio tu grupu te javio vojnoj posadi u starom gradu Bariloviću da se uz njih na vatri krčka puna zdjela hrane. Njih je nekoliko prešlo na drugu stranu Korane.

Očito su pozaspale partizane preplašili iznenadnom pucnjavom. Kad su se partizani kao zečevi razbježali, ovi su im odnijeli zdjelu sa hranom! Slavodobitno su ju nakon toga pokazivali po Bariloviću.

Nova komunistička vlast odmah nakon završetka rata organizira u Bariloviću gradnju novog drvenog mosta, uzvodno odmah uz srušeni armiranobetonski most. Ovaj most grade njemački ratni zarobljenici. Prisjetimo se ovom prilikom još jednom onog lijepog armiranobetonskog most sa betonskim lukovima – na Korani iznad njega znao se zimi kupati pomalo neobičan čovjek zvani “Šukalo”. Korana se nekad znala zamrznuti po čitavoj širini korita, a “Šukalo “ bi tada probio led i napravio rupe u njemu na obje strane rijeke, te „preronjavao“ rijeku od jedne rupe do druge! Ljudi ga se sjećaju kako se zimi nakon svog ledenog rituala sunčao na betonskim lukovima mosta. Bio je izgleda neozbiljne naravi – za vrijeme Drugog svjetskog rata je iz šale znao trubiti u veliku drvenu trubu namijenjenu za javljanje opasnosti od neprijatelja s lijeve strane Korane, što je nepotrebno uzbunjivalo stanovništvo i partizane.To ga je na kraju uskoro koštalo glave.

Poslije rata Barilović prestaje biti sjedište općine i u Bariloviću se formira Mjesni Narodni Odbor .

1952. godine formiran je Narodni Odbor Općine Barilović, a njemu je pripojen Mjesni odbor Cerovac, Belaj i Veliki Kozinac.

1955. godine Općina Barilović je pripojena Općini Duga Resa, a u Bariloviću ostaje Mjesni ured na čelu sa gospodinom Tomicom Petrunićem i Gojkom Gazibarom kao vojnim referentom.

1956. Mjesni ured vodi samo Gojko Gazibara, a od 1958. ured vodi Petar Bunčić. Njemu za pomoć dolazi tada mladić Antun Trgovčić (Lukić).

Poslije rata formirana je milicijska stanica i pošta. Za odlaske u patrole milicajci koriste bicikle. Poštu godinama vodi gđa Nevenka Solomon – poštarica.

Školska nastava se odmah poslije rata najprije odvijala u kući Maglić Josipa kbr. 74.

Ratom oštećena škola je obnovljena i tek 1948. godine u njoj počinje nastava . Učenici uče pisati na latinici i na ćirilici.

Škola godine 1969. dobiva ime “Škola bratstva i jedinstva” . Nekoliko poslijeratnih godina u školi se organiziraju tečajevi opismenjavanja za odrasle nepismene osobe.

Školska zgrada u Donjem Velemeriću (Ciglenica) podignuta je 1948. godine.

Prometalo za Karlovac bio je u to poslijeratno vrijeme neki vojni kamion kojim su prevoženi putnici i radnici na posao u tadašnje tvornice “Vuna “, Juta”, a “Pamučna industrija Duga Resa “ je imala svoja tri autobusa. Kasnije, putnike godinama prevozi poštanski autobus koji prometuje sve do Primišlja.

Na prijelazu 1948. na 1949. formirano je Dobrovoljno vatrogasno društvo Barilović, a prvi predsjednik društva i inicijator njegovog osnivanja je gospodin Matija Tomljenović .

Već prije Drugog svjetskog rata crkvu u Leskovcu Barilovačkom vodi župnik Jonke. Njega godine 1948. nasljeđuje mladi župnik Nikola Petrović. To je vrijeme pokušaja uvođenja ateizma u Jugoslaviji, međutim ljudi i dalje krste djecu, firmaju ih, mladenci se vjenčavaju u crkvama, ipak manje se ide na mise, dobro se prati tko ide u crkvu. Moja generacija ide na vjeronauk u crkvu u Leskovac bez nekih posebnih peripetija i zabrana. Ti odlasci na vjeronauk i u crkvu su mi bili prvi susreti s dalekim civilizacijama Bliskog Istoka, Egipta, Mezopotamije. To je bilo nešto prekrasno, tajanstveno, novi svjetovi, prohujale civilizacije. Običaj je i dalje da se nedjeljom ne radi na zemlji, da se rade samo lakši poslovi, da se odmara i da se ide na misu.

Godine 1954. u Barilović dolazi gospođa Emilija Frketić (Babica), medicinska sestra, primalja, koja dugo godina službuje u Bariloviću, gdje živi i danas.

Godine 1956. Barilović je elektrificiran, a u njemu, umjesto dotadašnjeg pogona mlina i pilane velikim i bučnim plinskim motorom počinje raditi električni mlin i pilana – kod Mićankinih. Pilana je i kod čiča Pere Bižića, pogonjena najprije klipnim motorom, a kasnije elektromotorom. Postepeno se zapuštaju i ostali mlinovi na Korani tako da do danas nije ostao sačuvan niti jedan jedini mlin kilometrima daleko po Korani od Barilovića. Prestalo je vrijeme lampi na petrolej – petrolejki.

Unutar pustih zidina starog grada Barilovića održavaju se vrtne zabave (bal) koje organizira DVD Barilović. U stari grad dolaze i neke putujuće glumačke skupine – tu smo u živo gledali poznatu i vrlo dojmljivu predstavu “Hasanaginicu ”. Kino predstave na velikom razapetom platnu održavaju se ponekad u kasaru – dvorište uz milicijsku stanicu u centru Barilovića. Zatim se filmovi prikazuju u školskoj zgradi – pokretna kino aparatura dolazi povremeno iz Duge Rese. Dolaskom crno – bijele televizije u školu mještani gledaju program , filmove itd.

Nekoliko puta se u mjestu pojavio i pravi cirkus sa slonovima, velikim zmijama, gutačima mačeva, mađioničarima …

Pokušaj gradnje društvenog doma u mjestu Bariloviću se izjalovio – društveni dom je sagrađen u susjednom Belaju.

Poslije rata Barilović i njegova okolica su često poligon za vježbanje jugoslavenske vojske, kopaju se rovovi, vojska je oko naših kuća – vježba se na oranicama, u neposrednoj našoj blizini. Vojne kolone često putuju u pravcu Perjasice ili iza Kosijerskog Sela na poligon u Dubravu. Sjećamo se mnogobrojnih kolona tenkova, bojnih kola, kamiona i dalekometnih topova s dugim cijevima, dugih kolona pješaka, koje su prolazile cestom kroz Barilović.

Jednom prilikom je kod prijelaza tenkova JNA preko Korane kraj mosta u Bariloviću, kod vrlo visokog vodostaja Korane skoro došlo do tragedije. Tenku se na sredini mutne i nabujale Korane ugasio motor i tenkovska se posada skoro ugušila u tenku. Bila je to prava drama na Korani kod mosta. Spasio ih je u zadnji čas jedan domaći odvažni i prisebni čovjek – Veljko Milovanović – Čoprić .

Za Titov rođendan je bio običaj nošenja štafetne palice, kao što je to bilo u čitavoj Jugoslaviji, tako je i u Bariloviću održavana ta ceremonija – omladinci i pioniri s titovkama na kapama, govori političara i funkcionera ( Tobija – Tomo Mihalić ). Tako je to trajalo do 80 – tih godina.

Spomenimo da naši mladi dečki služe vojni rok u JNA u raznim krajevima širom Jugoslavije, najrjeđe u Hrvatskoj. Vojni rok traje u kopnenoj vojsci 15 mjeseci, a u mornarici 18 mjeseci. Odmah poslije Drugog svjetskog rata vojni rok je u kopnenoj vojsci trajao dvije godine.

U proljeće 1957. godine kroz Barilović počinje prometati prvi poštanski autobus koji će zatim godinama biti stalno prijevozno sredstvo na relaciji Karlovac – Slunj, preko Barilovića i Perjasice.

Nisu kroz Barilović prolazili samo autobusi – ponekad se znao u Barilović na Žunićevu (Lujkanovu) luku spustiti mali vojni avion, što je bila prava atrakcija, osobito za djecu koja su oblijetala oko njega i što im je ostalo u sjećanju do današnjih dana. Avioni su znali slijetati i polijetati i s luke u Mejaškom Selu. Međutim, desio se i tragični događaj: 1956. godine jednog maglovitog jutra vojni je avion izgubio orijentaciju i udario u brdo Martinšćak kod čega je pilot smrtno stradao!

Tada je u Bariloviću još u pogonu stara pekara u Pekovoj staroj kući (Ivan Peraković – Pek ). Izvanredno dobar kruh od žitarice proso , tzv. prosenica koju još rijetko tko peče iako je prosenica sa kiselim kravljim mlijekom pravi specijalitet.

Za Veliku mašu (Velika Gospa) običaj je da pastiri vrlo rano u jutro viču onima koji se kasnije probude i tjeraju stoku na pašu: “Lončogloj , Lončogloj”. Taj je običaj ostao sve do nekih osamdesetih godina kad se znatno smanjuje napasanje stoke.

Godine 1963. nabavljen je prvi crno - bijeli televizor, a postavljen je u školsku učionicu škole u Bariloviću. Učionica je svake večeri bila puna gledalaca programa.

Početkom te iste godine mjesto je dobilo novu veterinarsku ambulantu – zgrada u Bižićima. Novi veterinar je dr. Zlatko Ožbolt iz Zagreba koji tu praktički bez prekida do Domovinskog rata vrlo uspješno službuje ( otac poznatog glumca Zlatka Ožbolta). Njegov dugogodišnji veterinarski pomoćnik je gospodin Branko Bizić.

U lipnju 1965. godine vojska JNA je sagradila novi drveni most upravo na mjestu bivšeg betonskog mosta.

Prvi drveni most na Korani u Donjem Velemeriću sagradila je vojska 1967. godine. Na toj lokaciji nikad prije nije bilo nikakvog mosta. Uz taj je most poznati ugostitelj Marko Peraković – Markan sagradio baraku – ugostiteljski objekt, pa taj most zato dalje zovemo Markanov most. Uz njega je Markan godinama organizirao vrlo popularne vrtne zabave s domaćim svircima i pjevačima.

Postepeno počinje visokoškolska naobrazba mladih naraštaja – mladi ljudi počinju odlaziti na fakultete: Zvonko Car i Željko Banjavčić iz Carovog Sela, Jure Vukašinović (Ilijin) iz Barilovića, Slavo Milčić iz Ladvenjaka.

Tada su već cestama počeli juriti popularni “fiće” i postepeno prestaje vrijeme bicikla i motocikla.

Tehnika sve više uzima zamah kako u svijetu tako i kod nas - 1969. godine čovjek prvi put u povijesti kroči nogom na tlo Mjeseca!

To je i vrijeme zaprežnih vozila sa gumenim točkovima – gumenjaka, vrijeme dreševa za vršenje pšenice pogonjenih klipnim motorima “Aranima “ (skraćenica od naziva fabrike koja ih je proizvodila “Aleksandar RANković “, kasnije “Torpedo” – Rijeka ) .

Zaprežna vozila s drvenim kotačima koja na sebi imaju željezne obruče još se rijetko susreću na cestama. Sjećamo se kako su takva kola stvarala veliku buku dok su se kretala tada još neasfaltiranim cestama.

Nestalo je nekadašnjeg namakanja svežnjeva konoplje u Korani što je trovalo vodu i ribe u njoj. Nestankom konoplje nestaje i upotreba drvenih nožnih stupa za stupanje konoplje, nestaju krosna za tkanje tkanina, preslica, sukna, drme i prtenine.

Postepeno nestaje i gumenih opanaka.

U to vrijeme još skoro svako domaćinstvo u Bariloviću, a i u okolnim selima drži krave, volove ili konje (blago). Stoka se napasa na oranicama i šumama. Šumski predjeli i oranice su prohodni za hod pješice – sve je očistila stoka koju su ljudi vodili na ispašu ( paša). Tako je to bilo do osamdesetih godina, a tada prestaje veće uzgajanje stoke.

Popularna je i zajednička košnja trave – jedni drugima pomažu kod košnje - znalo se sakupiti po deset kosaca koji zajednički ručnim kosama kose travu. Košnja započinje rano u jutro dok je još debela rosa, pa sve dok ne odgrije. Ručne kose zamjenjuju kosilice s konjskom vučom, a njih kasnije zamjenjuju motorne kosilice i traktorske kosilice.

Kako se mijenjaju običaji tako isto neka stara imena ljudi i žena postaju manje popularna, a pojavljuju se nova imena kao npr. Gverino, Mario, Damir, Romano, Anđelko, Kristina, Sandra, Jadranka, Snježana, Irena, Sonja, Svjetlana … A nekad su, prije Prvog svjetskog rata, djeca dobivala zanimljiva imena npr. Vuk ili Medvjed – to ih je trebalo štititi od bolesti koje su u to vrijeme harale, a nije bilo adekvatnih lijekova protiv njih.

Nestaje i običaja odlaska naših ljudi, osobito Perjaščana, petkom na stočni sajam na Turanj. Perjaščani su iz kamena proizvodili vapno (paljenje kamena ), koje su prodavali po selima, a vozili su ga na prodaju i u Karlovac. Sjećamo se kako su se vozili kolima s konjskom zapregom, kako su na povratku nakon sajma pjevali u jurećim kolima tukući konje korbačima (kandžijama). Gostionice, najprije kod Solomuna pa kod Peka, zatim kod Župčića i Markana su tada dobro profitirale, posao im je cvjetao. Sada, a i već dobar niz godina prije, ovaj je sajam s Turnja premješten uz cestu pod Vinicom. (Sajam se pod Vinicom održavao do Domovinskog rata i možda još neko ratno vrijeme.)

Nova škola u Perjasici je napravljena 1970. godine.

Godine 1973. počinje prvo asfaltiranje ceste Karlovac – Barilović. Asfaltirana je relacija od Belaja do Gornjeg Velemerića, a pripremljena je i etapa Barilović - Mejaško Sel. Iste godine počinje s radom u ambulanti liječnik opće prakse.

U modi je odlazak naših ljudi na privremeni rad u Zapadnu Njemačku – tada se tamo puno radilo, ali i dobro zarađivalo. Neki su dečki otišli čak u Australiju, a sada kao “zreli” ljudi povremeno ljeti dolaze natrag doma – Mata , Mića , Joža S.

Moram spomenuti da su pojedinci pokušavali pobjeći preko jugoslavenske granice na Zapad koji je mamio svojim većim standardom i na prvi pogled boljim životom - nekima je to uspjelo, a neki su uhvaćeni i vraćeni natrag.

Tjekom 1974. godine asfaltirana je dionica ceste od mosta u Bariloviću do Mejaškog sel , a počinje i presijecanje zavoja ceste oko Škrobotke.

Mejaško selo 1974. godine počinje s akcijom izgradnje prvog lokalnog vodovoda u ovom kraju. Zbog uvođenja vodovoda po selima polako nestaju seoske mlake, napajališta stoke (blaga) , a njih je bilo u obilju u ovom našem području.

Sjećam se kako su godinama iz šuma u Perjasici kamionima odvožena drva u pravcu Karlovca i Duge Rese.

Popularne novine su u ono vrijeme : VUS (Vjesnik u srijedu) i ARENA.

Stara autohtona seoska arhitektura postepeno nestaje – nestaju drvene kuće (iže) s krovovima prekrivenim slamom. Nema više kuća s velikom sobom u kojoj je čitava, većinom mnogobrojna familija zajedno boravila, spavala (vrijeme prije Drugog svjetskog rata) . Prava je rijetkost pronaći kuću sa starom velikom peći i pešnjakima na njoj. Sada se grade kuće od cigle i “kuće na kat “. Kamen za gradnju se vadi u kamenolomu kod Perakovićevog mlina, prije Šćulca, a najveći kamenolom u ovom kraju je na Belaju. Belajski kamenolom i asfaltna baza uz njega su na mjestu gdje je nekad bila drevna utvrda Belaj i gdje su između ustaša i partizana vođene jake borbe za vrijeme Drugog svjetskog rata. Uslijed vrlo intenzivnog vađenja kamena skoro čitavo brdo na kojem je nekad bio grad Belaj je praktički nestalo i sada je 1997. godine na tom istom mjestu već velika depresija. Inače, na spomenutom brdu postojao je predpovijesni lokalitet , očito naselje – utvrda ilirskih plemena davnih Japoda ili Kolapijana. Taj su lokalitet 70ih godina istraživali zagrebački arheolozi, a stručni članak sa rezultatima istraživanja na ovom lokalitetu dajem u prilogu.

Pjevanje starih rodoljubnih hrvatskih pjesama npr. “Vila Velebita “ i “Ustani bane “ nije u to poslijeratno vrijeme bilo dozvoljeno i u slučaju pjevanja osobe su etiketirane kao ustaše. Zbog pjevanja takvih pjesama bilo je privođenja ljudi u milicijsku stanicu, saslušavanja i zatvorskih kazni. Tako je to trajalo čitavo vrijeme sve do novijeg doba, doba demokratskih promjena.

Godine 1978. ukinuta je milicijska stanica u Bariloviću.

“ Narodna milicija “ je čitavo vrijeme poslije rata budno motrila na eventualno posjedovanje oružja zaostalog od rata, te ga je tražila i oduzimala, osobito kod Hrvata. Npr. bilo je kod toga i šaljivih istinitih scena: Jože Mejaški iz Mejaškog Sela je posjedovao pušku, ali kod njega ju milicija nije nikako mogla pronaći i oduzeti unatoč mnogih provedenih premetačina čitave kuće. Jednom, nakon uzaludne premetačine na moljenje milicajca oslonjenog rukom za drveni štok ulaznih vrata, da kaže gdje mu je ta puška, Jože mu je u šali odgovorio: “ Kaj me pitaš - držiš se za nju! “ Milicajac nije shvatio da mu ovaj govori istinu. Jože je pušku stvarno držao skrivenu baš u štoku ulaznih vrata u kojem je izdubao prostor za pušku!

Rijetko je koji Hrvat u našem kraju onda legalno posjedovao vatreno oružje, izuzev članova lovačkih društava. Mnogi su Hrvati bili “obilježeni “ od Drugog svjetskog rata i na njih se pazilo dugo poslije rata. Inače , milicija je bila mješovitog sastava, bilo je u njoj i Hrvata i Srba.

Spomenimo još jednog čovjeka iz Mejaškog sela – Lovru – zubara , koji je u to poratno doba , dok nije bio razvijen promet do medicinskih centara , mnogima smanjio muke od zubobolje svojim vještim vađenjem zuba . (Zube je u Gornjem Velemeriću vadio ….Škrtić, pa je sin dobio nadimak Ivica Zubarov, otac Andreje Štefanac, tajnice škole u Bariloviću.)

Postepeno nestaju popularni “gumenjaci “ (kola s gumenim kotačima), a i konji koji su ih vukli, a sve više ih zamjenjuju traktori. Pojavljuju se i prve ručne motorne pile – motorke, frižideri, škrinje za zamrzavanje, kolor televizori, moderni automobili itd. Nestaje običaja čijanja perja, proslave Fašnjaka sa ceremonijom paljenja i bacanja Fašnjaka u Koranu s mosta u Bariloviću.

U vrijeme tih poslijeratnih godina u mjestu Bariloviću je bilo nekoliko trgovina (dućana) i ugostiteljskih objekata (birtija) pa nabrojimo ih : gostionica i trgovina kod Milana Dobrinića, gostionica kod Ivana Župčića, trgovina u Solomunovoj kući, trgovina u kući Matije Tomljenovića, Markanova gostionica – krčma “ Ružica “, Jožina trgovina u centru Barilovića, Zvonkova gostionica, Ivina gostionica.

Nekad davno u Bariloviću je bila kovačnica uz potok kod mostića u Bižićima, zatim prije kuće Solomuna, gledajući od Mićankinih, te kod potoka na Pekovom imanju u centru Barilovića.

Zadnje kovačnice kod Ilije Vukašinovića i Zvonka Cesarca prestaju s radom nakon smrti tih kovača.

Osim toga, Barilović ima godinama postolarsku radionicu poznatog obrtnika Nikole Milinkovića – Šustera, postolara i opančara. Kod Nikole Šustera su se izrađivale nove cipele i opanci raznih vrsta, a također su se tu popravljale stare cipele. Više je mladića kod Nikole “ Šustera “ savladalo tajne postolarskog i opančarskog posla.

Unatoč općenito velikog porasta standarda u poslijeratnoj Jugoslaviji nije se u našem barilovićkom kraju izgradilo dovoljno pravih cesta s asfaltnom presvlakom. Čak ni cesta od Kosijerskog Sela prema Donjem Skradu nije asfaltirana unatoč prisutnosti i utjecaja partizanskih boraca u tom predjelu. Cesta od Barilovića do Perjasice je asfaltirana, ali dalje prema Slunju je još do danas “bijela cesta “ – makadam .

Nekoliko godina pred Domovinski rat rijeku Koranu povremeno zagađuju fabrike iz susjedne Bosne. Zagađenje iz Cazina dolazi preko malih rječica Mutnice i Toplice. Provjeriti !!!

Do 80- tih godina je u Korani bilo obilje riba: štuka, mrena, somova, plotica; ribolovci su znali upecati štuku ili soma teškog do 20 kilograma, ali sada, nakon Domovinskog rata riba se prorijedila, što je vjerojatno posljedica više faktora: povremenih zagađenja Korane iz Bosne, krivolovaca s podvodnim puškama, bacanja eksplozivnih naprava u vodu i tko zna čega sve ne.

Drveni most u Donjem Velemeriću, Markanov most, izgradila je JNA 1981. godine.

Treba spomenuti inicijativu mještana Mejaškog Sela (Mejaški) pod vodstvom Tone Trgovčića – Macankovog, koji su na svom “Mejaškom brodu “ na Korani (kupalištu), gdje je voda inače plitka, počeli graditi slap. Gradnja slapa je stala 198. godine, ali unatoč tome vodostaj je podignut za preko pola metra i sada se tu može puno ljepše kupati.

Vodocrpilište na izvoru Petak u Donjem Velemeriću i rezervoar vode na brdu Martinšćaku počinje funkcionirati pred Domovinski rat – plan je da i Barilović dobiva vodu iz tog vodocrpilišta.

Ljepota naših predjela privlači ljude iz grada i počinju nicati prve vikendice uz rijeku Koranu, a i Mrežnicu (Lučica, Mejaško Selo, Barilović, Mrežnica).

Iako domaći voćnjaci i vinogradi po našim selima postepeno nestaju, a novi se slabo obnavljaju, treba spomenuti gospodina Željka Banjavčića koji je u svom Carovom Selu na brdu Kal 1986. godine formirao lijepi plantažni voćnjak s preko tisuću stabala. Nadamo se da će biti još takvih primjera gospodarskog poduzetništva.

Spomenimo kod toga da se i poznate kruške “tepke” sađene navodno još za vrijeme Napoleona Bonaparte, još dobro drže. Nažalost, novih zasada tih kruški više nema.

Kako se dosta zapuštaju vinogradi nestaju s njima i male kućice u njima – “isevi “. Nestaju i “škrebetaljke “ iz vinograda, mali metalni propelerčići koji su svojim lupanjem plašili ptice i tjerali ih od grožđa. Naime, nekad su preko ovih naših krajeva u jeseni znala prelijetati čitava jata malih crnih ptica tzv. “škvoraca “ (čvorci), koji su bili prava napast za vinograde – ako se zaustave na vinogradu kojeg nitko ne čuva znali su “pošćokat” sve grožđe u njemu! Zato su se nekad vinogradi morali čuvati, kako od “škvorcov”, tako i od ljudi “s dugim prstima”.

Proizvodnja domaće rakije je bila postupkom pečenja rakije bakrenim rakijskim kotlovima. Taj je postupak pečenja, kad su bile rodne godine za voće, trajao danima.

Sada, 1997. godine dok ovo pišem, i dalje su predjeli na drugoj strani Korane, a i predjeli oko Perjasice do Slunja, jako pusti. Neka su mjesta (Tušilović, Krnjak, Vojnić, Vrginmost (Gvozd) ) naseljena hrvatskim prognanicima iz Bosne koji su od bosanskih Srba nakon akcije “OLUJA” prognani u Hrvatsku.

Barilović je nakon osnutka nove samostalne, neovisne i demokratske Države Hrvatske ponovno postao općinsko središte u Karlovačkoj županiji. Prvi načelnik općine je gosp. Ivan Trgovčić – Lukić (veterinar). Općina je u bivšoj milicijskoj zgradi gdje je sada opet i poštanski ured na čelu sa gosp. Draženom Perakovićem.

Policijske stanice u Bariloviću više nema, Mićankina pilana je u ratu 1991. godine izgorjela, Brkina trgovina više ne radi, a također niti Jožina u centru mjesta. Osnovna škola je sada 1997. još uvijek u ruševnom stanju, iako su skoro svi građevinski objekti u mjestu popravljeni. U mjestu je medicinska ambulanta sa stalnim liječnikom gospođom Tatjanom Bujas, veterinarska ambulanta sa stalnim veterinarom, te trgovina mješovitom robom kod gospodina Ivana Žubčića. Nova telefonska mreža HPT zadovoljava potrebe praktički čitave općine Barilović – podzemna telefonska mreža s optičkim kablom instalirana je još za vrijeme rata i provedena je po svim selima općine Barilović. U Bariloviću se sramežljivo pojavljuju i prva elektronska računala – kompjuteri. Mladi ljudi počinju studirati i pohađati visoke škole jer bez toga nema uključivanja u moderne sisteme Europe i svijeta, što će biti neminovno za Hrvatsku.

Postepeno u općini jača privatna inicijativa, nastaju privatne firme (“Autoprijevoz “ –Barilović, vlasništvo gospodina Slave Dobrinića, u Trgovčić Selu f. TP MAK vlasništvo gospodina Petra Trgovčića, u Siči f. “Fudurić” vlasništvo gospodina Antuna Fudurića itd.)

Što se nacionalnog pitanja tiče, u mjestu Bariloviću nije tijekom domovinskog rata bilo poremećenih odnosa između Hrvata i Srba koji tu u mjestu žive već čitav niz godina. Sve srpske porodice prisutne tu već desetke godina ostale su živjeti u mjestu i dijeliti s nama dobro i zlo.

Krajem 1996. stavljen je pod krov dom Dobrovoljnog vatrogasnog društva Barilović u kojem se sada na kulturan način mogu održavati narodne svečanosti i kulturne manifestacije. Inače, DVD Barilović, na čelu sa vrlo aktivnim predsjednikom Josipom Spudićem – Šangajem , ovog se ljeta bratimio s prijateljskim Dobrovoljnim vatrogasnim društvom iz Samobora, na čijem je čelu gospodin Vlado Domin. DVD Samobor nam je u najtežim ratnim danima pružao veliku moralnu i materijalnu pomoć te stoga ove prijateljske veze nastavljamo i u miru.

“Punom parom “ igra (tri koraka sim – tri koraka tam, drmeš ) i novoosnovano kulturno umjetničko društvo KUD Barilović (osnovano 1996.) pod ravnanjem vrlo aktivnog maestra Branka Gojaka . KUD Barilović je ponovno, nakon puno proteklih godina neodržavanja običaja spaljivanja Fašnjaka, 1997. godine organizirao veliku karnevalsku povorku sa maškarama, suđenje Fašnjaku i njegovo spaljivanje kraj srušenog mosta u Bariloviću.

Nogometni klub NK Barilović , osnovan 1995. niže pobjedu za pobjedom. Privremeni stadion kluba je u Krnjaku, gdje je već od prije stadion.

Postoji i Udruga veterana domovinskog rata Duga Resa – Klub Barilović.

U prosincu 1996. formirano je i novo društvo – Društvo za ekologiju i vodne aktivnosti “Sedra” – Barilović, a osnovali su ga domaći zaljubljenici u ljepote našeg kraja i naših rijeka. Prvi predsjednik je Antun Trgovčić (Tone Macankov) .

Ratom oštećene crkve u Leskovcu i Cerovcu su popravljene, a crkvica na Martinšćaku još uvijek čeka popravak. Radio odašiljački sistem na Martinšćaku je popravljen i pušten u rad. Drveni most kod Markana u Donjem Velemeriću, miniranjem pokidan za vrijeme rata je sada naša hrvatska vojska popravila.

Novo betonsko raspelo na križanji u Bariloviću napravljeno je pred kraj 1996. godine.

Sadašnji župnik župe Barilovićki Leskovac je svećenik Petar Repić, koji u ovoj župi godinama službuje, već prije Domovinskog rata. Zahvaljujući njegovoj organizaciji, predanom radu i zalaganju, kako u toku ratnih vremena, tako i u miru, obnovljena je ratom izranjavana crkva u Leskovcu, sagrađena nova mrtvačnica, a iz njegovih naprednih planova vidimo da uskoro slijede nove korisne akcije u župi. Zaista nam je potrebna, kako duhovna i kulturna, tako i materijalna i tehnička obnova.

Barilović još uvijek nema obnovljenu zgradu osnovne škole, most preko Korane, priključak na regionalni vodovodni sistem, nema kanalizacijsku mrežu, pravu elektrodistributivnu mrežu, urbanistički plan, nogometni stadion, čitaonicu i još mnogo toga.

Financijska situacija stanovništva je loša, mnogi su ostali bez radnog mjesta. Posljedice ratnih poremećaja i političkih kalkulacija Zapada i Istoka će se još dugo osjećati u Hrvatskoj pa nam upravo zbog toga treba puno više dogovora i međusobne sloge da ipak uspijemo postići ljepši život na ovim našim prostorima.